
ПЪЛНА ПРОГРАМА НА СЪБИТИЯТА В НАЦИОНАЛНИЯ ЕТНОГРАФСКИ МУЗЕЙ

18 септември 2026 г. (петък)
[bookmark: _Hlk240378657]Исторически тур: „Княжеският дворец – дух и архитектура“
Начален час: 18:00 ч.
Продължителност: 1 ч.
Максимален брой участници – 20 души
Водещ: доц. д-р Петко Христов
Анотация: Обиколката в Княжеския дворец, където се намират в момента Националния етнографски музей и Националната художествена галерия цели да запознае участниците в Квартал Фестивал с важните за българската история моменти и емблематични места и архитектурни елементи в сградата. 
Обиколката започва от входа с разказа за сградата, в която през зимата на 1872-73 се е състоял процесът срещу Васил Левски, продължава в централната част, където е била тронната зала (НХГ) и стаята със знамената (НЕМ), където е бил адютанта на Княза и преминава в официалната част (НХГ), където е била Балната зала на двореца. На този етап разказа върви за историята на Двореца като резиденция на българските монарси, чиито портрети са в залите на НХГ.
Следващата част на обиколката включа залите на НЕМ, където са покоите на царското семейство, с разказ за емблематични архитектурни елементи (третия в света електрически асансьор „Шиндлер“, камините, които Мария Луиза донася като зестра, и др.), като следва разказ и за нерадостната съдба на сградата в годините на ранния социализъм, преди в двореца да се нанесе НЕМ и кратка история на Музея.

19 септември 2026 г. (събота)
[bookmark: _Hlk240379581]Лекция: „Изчезващи строителни занаяти – традиционно дърводелство“ 
Начален час: 14:00 ч.
Продължителност: 1 ч.
Водещ: д-р арх. Мирелла Кафкова, ИЕФЕМ – БАН
Анотация: Лекцията „Изчезващи строителни занаяти – традиционно дърводелство“ разкрива вековните знания за работа с дървения материал – от избора на правилното дърво и точния момент за сеч до майсторската му обработка със специфични занаятчийски инструменти. Едно научнопопулярно пътешествие из традиционното майсторство, което разкрива кой и как превръща дървесината в устойчив и дълготраен архитектурен елемент.

Лекция: „Архитектурна среда и памет: където материалното наследство среща живия занаят“
Начален час: 15:00 ч.
Продължителност: 1 ч. 
Водещ: Ирина Аргирова, ИЕФЕМ – БАН
Анотация: Презентацията ще разкрие, чрез примери, неразривната връзка между архитектурната среда и застрашените от изчезване строителни занаяти, които са я създали. Загубата на тези традиционни умения, част от нематериалното наследство обрича материалното културно наследство на разруха, тъй като поддържането на автентичния вид е невъзможно без уменията на носителя им - майстора. Чрез съхраняването на живото знание ние не просто можем да запазим старите сгради, а да съхраним неповторимия дух и идентичност на мястото.

Семейна работилница: „Хлябът, който ни събира“
Начални часове: 12:00 ч. и 15:00 ч.
Продължителност: 1 ч. и 30 мин.
Максимален брой участници – 15 души
Водещ: Мария Боянова, ИЕФЕМ - БАН
Анотация: Събитието ще пренесе възрастни и деца назад във времето, за да ги запознае с ролята на хляба в делника и празника на нашите предци. Ще поговорим за житните култури у българите и преработката им до брашно в миналото, за пособията, използвани в процеса, и поводите за приготвяне на квасен и безквасен хляб. Как европейски пътешественици в Османската империя са описали хляба в българското село и каква символика откриваме в украсата на обредните хлябове от традиционния период? Заповядайте при нас, за да потърсим отговор на тези любопитни въпроси. В практическата част от заниманието ще измесим собствени хлебчета по образци от Софийско, които ще хапнем в уютната обстановка на Националния етнографски музей.


20 септември 2026 г. (неделя)
Лекция: „Грънчарството в Троян – жива традиция или застрашен занаят?“
Начален час: 14:00 ч.
Продължителност: 1 ч.
Водещ: Женя Георгиева, ИЕФЕМ – БАН
Анотация: Презентацията разглежда съвременното състояние на троянската керамична традиция и предизвикателствата, свързани с нейното опазване в контекста на критериите на ЮНЕСКО и Националната система „Живи човешки съкровища – България“. Фокусът е върху необходимостта от разграничаване на керамиката като чисто производствена/занаятчийска практика и троянската „шарка“ като специфична, декоративна система, а също така и върху превръщането на занаята от основен поминък и семейна традиция в масов пазарен сувенир, прекъсвайки приемствеността между поколенията и застрашавайки от изчезване деликатния баланс между наследената технология и локалната естетика.

[bookmark: _Hlk240379408]Семейна работилница: Код: Шевица – Творческо ателие за създаване на музеен паспорт на шевица от Софийско. 
Начален час: 12:00 ч. 
Продължителност: 1 ч. и 30 мин.
Максимален брой участници – 20 души
Водещ: Десислава Васова, ИЕФЕМ – БАН
Анотация: Квартал фестивал ни среща с историите на града и неговите места. В Етнографския музей ви каним да направите още една крачка към опознаването на местното наследство, като създадете паспорт на шевица от Софийско – рисунка и кратко описание на традиционен мотив, вдъхновен от богатството на софийската везбена традиция. По време на ателието ще се запознаете с характерни шевици от Софийския край и ще изработите свой музеен паспорт, който да отнесете със себе си.

